שאלה: חזרה בתשובה: אני בסביבות גיל היובל, בצעירותי הייתי הולך לבית הכנסת עם אבי.היה מקפיד לא לנסוע בחגים אולם בשבתות היינו כעמי ישראל מבלים בטבע ונוסעים.ישמע מצחיק,אולם יום לפני גיוסי חלמתי את הקדוש ברוך הוא,אמר לי שלא אדאג הוא שומר עליי.שירותי הצבאי לא העברתי בחיל קרבי,הייתי חייל טוב ועד לתפקידים בחירים,לאחר מכן פניתי למשטרה בתפקידים שונים.פעמים רבות עמדתי בחיי בפני סיטאציות קשות אפילו ניצלתי ממות בתאונה לאחר שנרדמתי בנהיגה. היחידה שסיפרתי לה היתה אשתי השניה על החלום,היא לא תחקה.אבי נפטר ונותרתי עקב נסיבות בודד ממשפחתי.בכל אותה תקופה הקפדתי לאורך השנים ללכת לבית הכנסת בשבתות שאיני עובד והן בחגים, עקב עבודתי אני נאלץ לפעמים לעבוד בשבתות.אני מיוסר,פרנסתי קודמת וחשובה.מעמקי נפשי אני יודע שלא מספיק לי ואני מאוד רוצה לחזור בתשובה,אני מניח תפילין כל יום ולעיתים אני זועק לאלוהים בתחינה שיעזור לי.אני מפחד לעשות צעד שיהיה מנוגד למשפחתי (אשתי,בנותי).מה עליי לעשות?
תשובה: ב"ה מאד התרגשתי לקרוא את מכתבך, לראות על הקשר הנפלא שזכית לבנות עם אבינו שבשמים. זכית שה' יתברך מלווה אותך, שומר עליך ומוביל אותך בכל שלב בחיים שלך. יחד עם זאת, אין ספק שיש לך התמודדויות לא פשוטות, התמודדויות שדורשות ממך לימוד ובירור, לימוד וחשיבה אמיתית וכנה איך להמשיך ולהתקדם. הדבר הראשון והחשוב ביותר הוא לא להתייאש, ולהאמין שעל ידי עבודה נכונה תוכל להגיע לתוצאות נפלאות, וממש להמון דברים שאתה חולם עליהם. אוצר גדול מונח לפניך, אוצר של קדושה, אוצר של עונג רוחני, שלא כולם יודעים לזהות אותו, וחשוב להתקדם נכון כדי להגיע אליו. דבר ראשון, לדעתי העניה חשוב שתיצור קשר עם הרב של המשטרה. אני מאמין שבמסגרת המשטרתית תוכל בקלות להגיע לרב האחראי על אזור המגורים שלך ותוכל לקבוע איתו פגישה. לפני הפגישה תארגן לך את הדברים מה אתה רוצה לדבר איתו וכיצד הוא יוכל לעזור לך. יש לו נסיון בתחומים האלו והוא ישמח מאוד לעזור לך, הן בדברים שאתה עובר והן בהתמודדויות של שמירת שבת במשטרה ועוד. דבר זה יכול לצמצם לך תחום משמעותי מאוד מהתחומים שבהם אתה מתמודד ויעזור לך מאוד להתקדם ולפחות להרגיש רגוע ושלוו במקום שאתה נמצא שעות רבות. וכעת ביחס למשפחה. דבר ראשון חשוב מאוד זה הסבלנות. צריך לדעת, שפעמים רבות יש לנו דברים שאנו רוצים, מאמינים, שואפים שבמסגרת משפחתית הדברים יותר מורכבים. יש כאלו שבמצבים כאלו בוחרים לשבור את המסגרת המשפחתית ועל ידי כך לשחרר את עצמם לצעוד לכיוונים שהם רוצים, אך אני מתאר לעצמי שאתה כבר מכיר את המצב שזה לא פשוט, ופעמים רבות הדבר מביא את האדם לקושי גדול לאין ערוך. לכן אנו מאמינים שלא נכון לשבור, אלא צריך לשאוף להתקדם בתוך המסגרת שבה אנו נמצאים, לשאוף להתקדם לא מתוך לחץ, אלא מתוך הבנת הזולת ומתוך סבלנות וסובלנות לאחר, שלא תמיד מרגיש את מה שאנו מרגישים ולא תמיד מסוגל להבין את המחשבות שלנו. הדבר השני שחשוב מאוד זה לדבר. פעמים רבות אנו נוטים להסתגר בתוך הקשיים שלנו, ועל ידי כך אנו גם אוגרים בתוכנו קשיים וגם אנו מקשים על הסביבה לקבל את מה שאנו רוצים. כאשר האחרים לא מבינים מה בדיוק עובר עלינו, קשה להם לגייס את עצמם כדי לעזור לנו. כך פעמים רבות אנו פוגשים בבני זוג שלא תומכים בבן הזוג או בבת הזוג שלהם רק בגלל שהם לא מבינים מה השני עובר, ואם היו מבינים היו באמת עושים מאמץ כדי לעזור. לכן, בשלב הזה, חשוב מאוד ליזום שיחה פתוחה ורגועה, שיחה באווירה טובה ונעימה, כמו שאתה מכיר אצל בת זוגך, ותספר לה מה אתה מרגיש ומה אתה רוצה. בשלב זה מאוד חשוב שתקשיב לה, תראה איך היא מגיבה. אל תלחץ אלא תקשיב, ודע שיש לכם עוד בעזרת ה' שנים רבות ביחד ועוד דרך לצעוד ביחד, ואין זה נכון להפעיל את הכל ברגע הראשון. פתח את הנושא באופן בהיר וברור, למה אתה שואף, מה אתה מרגיש במציאות עכשיו ומה היית רוצה. כמובן שחשוב שתשדר באופן חד משמעי שאלו רצונות ולא מציאות. השקע בהרגעה, השקע בתחושה טובה, שרק מתוך הקרבה אתה באמת פותח את הנושא. מומלץ מאוד בפגישה ובשיחה זו לשדר קשר וחום ולא ריחוק. במידה ואתה מרגיש שהשיחה לא מתקדמת כמו שאתה שואף אליו, תוכל להציע לצרף מישהו שעוסק בגישור שיעזור לכם בשיחה שלא תגיע למקומות שלא תרצו, ושתעזור לכם לבנות שיחה טובה בעניין. דבר שלישי, חשוב תמיד לדון את האחר לכף זכות, אתה המשנה, ואף שודאי שמותר לך לשנות, אבל חשוב שתבין שבדרך כלל לא רק למשנה קל, אלא גם לבן הזוג שפתאום האדם הקרוב לו משתנה. לכן הבן אותה, פרגן לה ואל תדרוש ממנה להשתנות, אלא רק להבין ולתמוך. דבר אחרון, חשוב מאוד שתהיה לך דמות שתוכל להתייעץ איתה, אם תרצה אשמח למצוא לך מישהו כזה באזור המגורים שלך, ואני מאמין שזה יהיה לך מאוד טוב. בברכת הצלחה רבה הרב יצחק גרינבלט.